ToekomsVenster: Dis hulle!Foto: Dev/Unsplash.com “Moenie julle vinger na iemand anders toe wys nie. Moenie die skuld op iemand anders pak nie! − Hosea 4:4 (NLV) Wanneer iets sleg gebeur verwens ons onsself, of ons verwens ander. ŉ Oordrewe skuldgevoel sonder substansie help nie, en vingers wys ook nie. Daar is altyd vier vingers wat terugwys. Daardie vier vingers is beskuldigend en verkleinerend. Kan jy niks reg doen nie? Moet jy van alles ŉ mislukking maak? Jy is ŉ nul op ŉ kontrak? So word die beskuldigings na jouself, of dikwels ŉ ander geslinger wanneer dinge skeefloop. Skuld en beskuldigings wanneer dinge verkeerd loop bring ŉ mens nêrens nie. Dit is moeilik en uitdagend om beredeneerd, nugter en verantwoord na te dink oor wat op die tafel is. Ek wonder waar jy jouself bevind. Ek haak vas by die vingers wat na myself wys. Baie ander sukkel met die vinger wat na ander wys. Draai jou hand so dat jou handpalm na bo wys, ontspan die vingers en maak oop die hand om vir hulp van Bo te vra. Wat het jy om te gee dat dinge beter sal verloop in die toekoms?